Και οι επτά ήταν υπέροχοι (ταινία)

Το **Και οι επτά ήταν υπέροχοι** () είναι  γουέστερν αμερικανικής παραγωγής του 1960 σε σκηνοθεσία του Τζον Στέρτζες και σενάριο Γουίλιαμ Ρόμπερτς, το οποίο αποτελεί ριμέικ της ιαπωνικής ταινίας ''Οι επτά Σαμουράι'' (1954) του Ακίρα Κουροσάβα. Πρωταγωνιστούν οι Γιουλ Μπρίνερ, Ίλαϊ Γουάλακ, Στηβ ΜακΚουήν, Τσαρλς Μπρόνσον, Ρόμπερτ Βον, Τζέιμς Κόμπερν, Χορστ Μπούχολτζ και Μπραντ Ντέξτερ.  

Το 2013 η βιβλιοθήκη του Αμερικανικού Κογκρέσου χαρακτήρισε την ταινία ως *αισθητικά, πολιτισμικά και ιστορικά σημαντική*, και ότι την επέλεξε να ενταχθεί στο Εθνικό Μητρώο Κινηματογράφου των ΗΠΑ.

## Πλοκή
Ένα μικρό μεξικανικό χωριό δέχεται κάθε χρόνο επιδρομή από μια συμμορία ληστών με ηγέτη τον διαβόητο Καλβέρα, που τους αρπάζει τη σοδειά τους, αφήνοντας το χωριό στην πείνα και στη φτώχεια. Μετά από την τελευταία επιδρομή και τη δολοφονία ενός χωρικού, τρεις χωρικοί αποφασίζουν ότι δεν πάει άλλο η κατάσταση με τους ληστές και ότι θα πρέπει να αντισταθούν. Έτσι πάνε στον γηραιότερο του χωριού για να ζητήσουν την συμβουλή του, ο οποίος τους λέει ότι μόνοι τους δεν μπορούν να διώξουν τον Καλβέρα χωρίς όπλα και θα πρέπει να πάνε στην πόλη για να τ' αγοράσουν. Έτσι οι τρεις χωρικοί με τα λιγοστά τους χρήματα κατεβαίνουν στην πόλη. Εκεί θα συναντήσουν τον Κρις Άνταμς, έναν περιπλανώμενο πιστολά και θα του ζητήσουν να τους βρει όπλα. Ο Κρις θα τους προτείνει καλύτερα να βρουν άντρες να μισθώσουν για την δουλειά παρά να αγοράσουν όπλα, που όπως χαρακτηριστικά τους λέει «Οι άντρες είναι πιο φθηνοί από τα όπλα».

Ο Κρις δέχεται να βοηθήσει τους τρεις χωρικούς και έτσι αναλαμβάνει να βρει μια ομάδα πιστολάδων που θα πάνε στο χωριό για να αντιμετωπίσουν τον Καλβέρα και την συμμορία του. Ο πρώτος που θα δεχτεί είναι ο Βιν Τάνερ που έμεινε απένταρος μετά από μια παρτίδα τζόγου. Ο δεύτερος είναι ο Χάρι Λακ, που πιστεύει οτι η αμοιβή θα είναι πιο μεγάλη στο τέλος. Ο τρίτος που θα ακολουθήσει είναι ο Ιρλανδομεξικανός Μπερνάντο Ό Ράιλυ, που δέχεται να πάει επειδή του λείπει η δράση. Ο τέταρτος θα είναι ο Μπριτ, που είναι σπεσιαλίστας τόσο με μαχαίρι, όσο και με όπλο, ο οποίος το βλέπει ως πρόκληση. Ο πέμπτος είναι ο Λι, ένας πιστολέρο που τρέχει να κρυφτεί από τους εφιάλτες του και τους εχθρούς του. Ο έκτος θα είναι ο Τσίκο, ένας νεαρός πιστολέρο, που θέλει να αποδείξει στον Κρις οτι είναι ικανός για να γίνει πιστολάς. Ο Κρις στην αρχή αρνείται να τον πάρει μαζί του θεωρώντας τον άμυαλο και παιδαρέλι για να κάνει αυτό το επάγγελμα. Με την επιμονή όμως που δείχνει ο Τσίκο θα κάνει τον Κρις να δεχτεί και να τον βάλει στην ομάδα του.

Φτάνοντας στο χωριό, συνεργάζονται με τους χωρικούς για να χτίσουν οχυρώσεις και τους εκπαιδεύουν να αμυνθούν. Παρατηρούν την έλλειψη γυναικών στο χωριό, έως ότου ο Τσίκο σκοντάφτει στην νεαρή Πέτρα και ανακαλύπτει ότι οι γυναίκες ήταν κρυμμένες φοβουμένες ότι οι πιστολάδες θα τις βιάσουν. Οι επτά πιστολάδες αρχίζουν να συνδέονται με τους χωρικούς και η Πέτρα ακολουθεί τον Τσίκο. Όταν ο Μπερνάρντο επισημαίνει ότι έχουν την επιλογή φαγητού, τότε το μοιράζονται με τα παιδιά του χωριού.

Όταν τρείς από τους άντρες του Καλβέρα αποστέλλονται στο χωριό, εξαιτίας ενός λάθους του Τσίκο, οι επτά πιστολάδες αναγκάζονται να σκοτώσουν και τους τρεις αντί να συλλάβουν τουλάχιστον τον έναν. Μερικές μέρες αργότερα ο Καλβέρα και οι ληστές του φτάνουν στο χωριό. Οι επτά πιστολάδες και οι χωρικοί σκοτώνουν άλλους οκτώ ληστές και οι υπόλοιποι τρέχουν έξω από την πόλη. Οι χωρικοί γιορτάζουν το γεγονός, πιστεύοντας ότι ο Καλβέρα δεν θα επιστρέψει. Ωστόσο, ο Τσίκο διεισδύει στο στρατόπεδο του Καλβέρα και μαθαίνει ότι αυτός θα επιστρέψει, καθώς οι άντρες του δεν έχουν φαγητό.

Κάποιοι φοβισμένοι χωρικοί καλούν τότε τους πιστολάδες να φύγουν. Αν και μερικοί δέχονται, ο Κρις όμως επιμένει ότι θα παραμείνουν, απειλώντας ακόμη και να σκοτώσουν όποιον προτείνει να σταματήσει η μάχη. Οι επτά πιστολάδες αποφασίζουν να κάνουν μια αιφνιδιαστική επιδρομή στο στρατόπεδο του Καλβέρα, αλλά το βρίσκουν εγκαταλειμμένο. Επιστρέφοντας στο χωριό, πιάνονται από τον Καλβέρα και τους άντρες του, οι οποίοι νωρίτερα είχαν συγκρουστεί με μερικούς από τους χωρικούς. O Καλβέρα σώζει τις ζωές των επτά πιστολάδων, πιστεύοντας ότι αυτοί έχουν μάθει ότι δεν αξίζουν να αγωνιστούν για τους αγρότες και τους παίρνει τα όπλα. Καθώς ετοιμάζονται να φύγουν, ο Κρις και ο Βιν παραδέχονται ότι έχουν συνδεθεί συναισθηματικά με το χωριό. Ο Μπερνάρντο θυμώνει επίσης όταν τα αγόρια που έγιναν φίλοι του αποκαλούν τους γονείς τους δειλούς. Ο Τσίκο δηλώνει ότι μισεί τους χωρικούς.

Οι επτά πιστολάδες συνοδεύονται απο τους ληστές σε μικρή απόσταση από το χωριό, όπου τους επιστρέφονται τα όπλα. Συζητούν την επόμενη κίνηση τους και όλοι εκτός από τον Χάρι, ο οποίος πιστεύει ότι η προσπάθεια θα είναι μάταιη και αυτοκτονική, συμφωνούν να επιστρέψουν και να πολεμήσουν.

Οι  επτά πιστολάδες διεισδύουν στο χωριό και ξέσπα μια μεγάλη μάχη. Ο Χάρι, επιστρέφει εγκαίρως για να σώσει τη ζωή του Κρις, αλλά πυροβολείται θανάσιμα. Ο Χάρι παρακαλεί τον Κρις να του πει για ποιον λόγο αγωνίστηκαν και ο Κρις ψεύδεται κάνοντας λόγο για ένα κρυφό ορυχείο χρυσού. Ο Χάρι χαμογελά πριν πεθάνει. Ο Λι βρίσκει το θάρρος να πολεμήσει μπαίνοντας σε ένα σπίτι που κρατούνται αρκετοί χωρικοί, πυροβολώντας τους ληστές, αλλά πυροβολείται καθώς φεύγει. Ο Μπερνάρντο, προσπαθώντας να προστατεύσει τα αγόρια, τραυματίζεται θανάσιμα και καθώς πεθαίνει λέει στα αγόρια να είναι περήφανοι για το πόσο γενναία πολέμησαν οι πατεράδες τους. Ο Μπρίτ πεθαίνει μετά από μια ανταλλαγή πυρών με πολλούς ληστές. Ο Κρις πυροβολεί τον Καλβέρα, ο οποίος τον ρωτάει: «Επέστρεψες ... σε ένα μέρος σαν αυτό; Γιατί; Ένας άντρας σαν εσένα; Γιατί;» Τελικά ο Καλβέρα πεθαίνει χωρίς να λάβει απάντηση απο τον Κρις. Οι υπόλοιποι ληστές φεύγουν.

Οι τρεις επιζώντες πιστολάδες βγαίνουν έξω από την πόλη. Καθώς σταματούν στην κορυφή ενός λόφου με θέα το χωριό, ο Τσίκο αποφασίζει να παραμείνει στο χωριό, συνειδητοποιώντας ότι θέλει να μείνει με την Πέτρα. Ο Κρις και ο Βιν αποχαιρετούν τον γέρο του χωριού, ο οποίος τους λέει ότι μόνο οι χωρικοί έχουν κερδίσει, ενώ οι πιστολάδες είναι σαν τον άνεμο που φυσάει στη γη και περνάει. Καθώς περνούν από τους τάφους των συντρόφων τους, ο Κρις παραδέχεται: «Ο Γέροντας είχε δίκιο. Μόνο οι αγρότες κέρδισαν. Εμείς χάσαμε. Πάντα θα χάνουμε»

## Διανομή ρόλων

*Γιουλ Μπρίνερ ως Κρις Άνταμς
*Στηβ ΜακΚουήν ως Βιν Τάνερ
*Τσαρλς Μπρόνσον ως Μπερνάντο Ό Ράιλυ
*Χορστ Μπούχολτς ως Τσίκο
*Ρόμπερτ Βον ως Λι
*Τζέιμς Κόμπερν ως Μπριτ
*Μπραντ Ντέξτερ ως Χάρι Λακ
*Ίλαϊ Γουάλακ ως ληστής Καλβέρα
*Βλαντίμιρ Σοκόλοφ ως Γέροντας
*Χόρχε Μαρτίνεζ ντε Χόγιος ως Ιλάριο
*Ρόσεντα Μόντερος ως Πέτρα
*Ρίκο Αλανίζ ως Σοτέρο

## Παραγωγή
### Ανάπτυξη
Ο Γιουλ Μπρίνερ πλησίασε τον παραγωγό Γουόλτερ Μίρις για να κάνει το ριμέικ της διάσημης ταινίας του Κουροσάβα. Αλλά καθώς ο Μίρις απέκτησε τα δικαιώματα από την Toho Studios και ολοκλήρωσε μια συμφωνία διανομής με την United Artists, ο Μπρίνερ υπέβαλε μήνυση για παραβίαση της συμφωνίας από τον ηθοποιό Άντονι Κουίν, ο οποίος ισχυρίστηκε ότι αυτός και ο Μπρίνερ είχαν αναπτύξει την ιδέα μαζί και είχαν επεξεργαστεί πολλά από τα οι λεπτομέρειες της ταινίας. Ο Κουίν τελικά έχασε το δικαστήριο καθώς οι ισχυρισμοί του δεν υπήρχαν πουθενά γραπτώς.

### Επιλογή ηθοποιών
Ο Τζον Στέρτζες ήταν πρόθυμος να δώσει στον Στηβ ΜακΚουήν ρόλο στη ταινία, έχοντας δουλέψει μαζί του στην ταινία *Η ωραία της Καλκούτας* (*Never So Few*, 1959), αλλά ο ΜακΚουήν δεν μπορούσε να αφεθεί ελεύθερος καθώς είχε συμβόλαιο με τον ηθοποιό / παραγωγό Ντικ Πάουελ, ο οποίος ήταν ο παραγωγός της τηλεοπτικής σειράς του ΜακΚουήν *Καταζητείται νεκρός ή ζωντανός*. Με τη συμβουλή του ατζέντη του, ο ΜακΚουήν, ισχυρίστηκε ότι είχε ένα τροχαίο ατύχημα και δεν θα μπορούσε να εργαστεί στη σειρά του Πάουελ, επειδή είχε τραυματιστεί καθώς έπρεπε να φορά ένα στήριγμα στο λαιμό. Κατά το διάστημα που απαιτήθηκε για την «ανάρρωση» του, ήταν ελεύθερος να εμφανιστεί στην ταινία του Στέρτζες.

Ο Τζέιμς Κόμπερν ήταν οπαδός της ιαπωνικής ταινίας, ο οποίος την είχε δει 15 φορές και προσλήφθηκε μέσω της βοήθειας του πρώην συμμαθητή του Ρόμπερτ Βον, αφού ο ρόλος του ειδικού στο μαχαίρι είχε απορριφθεί από τους Στέρλινγκ Χέιντεν και Τζον Άιρλαντ. Ο Ρόμπερτ Βον, ο οποίος πέθανε στις 11 Νοεμβρίου 2016, ήταν το τελευταίο μέλος των βασικών πρωταγωνιστών. Η Ροσέντα Μοντέρος ήταν η τελευταία ηθοποιός της ταινίας μέχρι το θάνατό της στις 29 Δεκεμβρίου 2018.

### Μουσική

  

#### Track listing

 
Ο Νταν Γκολντβάσερ από το soundtrack.net στην κριτική του για την μουσική της ταινίας αναφέρει πως:
«Μπορεί να μην θεωρηθεί μια πραγματική κλασική ταινία, αλλά δεν μπορείτε να κάνετε λάθος με το και οι επτά ήταν υπερόχοι. Ένα στιβαρό ριμέικ με ένα καστ γεμάτο αστέρες, εξαιρετική μουσική, εκθαμβωτική θέα και στιβαρή σκηνοθεσία από τον Τζον Στέρτζες, η ταινία αξίζει την αναβάθμιση σε Blu-ray..»

## Υποδοχή
### Κυκλοφορία
Η ταινία έκανε πρεμιέρα στις 12 Οκτωβρίου 1960, σε 1000 κινηματογραφικές αίθουσες σε όλη τη Νότια και Νοτιοδυτική πλευρά των Ηνωμένων Πολιτειών.
### Box Office
Στις Ηνωμένες Πολιτείες και τον Καναδά, η ταινία κέρδισε 2,25 εκατομμύρια δολάρια σε έσοδακαι ήταν μια απογοήτευση στο box office, αλλά αποδείχθηκε πολύ μεγάλη επιτυχία στην Ευρώπη. Τα έσοδα στο εξωτερικό ήταν σχεδόν τρεις φορές μεγαλύτερα από τις ΗΠΑ με συνολικά 7,5 εκατομμύρια δολάρια, αποφέροντας παγκόσμια έσοδα 9,75 εκατομμυρίων δολαρίων. 

Στη Δυτική Ευρώπη, η ταινία είχε 7,3 εκατομμύρια εισιτήρια στην Ιταλία, 7 εκατομμύρια εισιτήρια στη Γαλλία  και 7,7  εκατομμύρια εισιτήρια στο Ηνωμένο Βασίλειο, καθιστώντας μια από τις 100 κορυφαίες ταινίες με τα υψηλότερα κέρδη στο Ηνωμένο Βασίλειο  και στη Γαλλία. Ήταν επίσης επιτυχημένη στη Γερμανία. Στη Σοβιετική Ένωση (από την οποία κατάγονταν ο Μπρίνερ), η ταινία είχε 67 εκατομμύρια εισιτήρια και έγινε η ταινία με τα υψηλότερα κέρδη που υπήρξε ποτέ στη Σοβιετική Ένωση (όπου ήταν από τις λίγες μόνο ταινίες του Χόλυγουντ που έγιναν blockbusters εκεί). Στη Νότια Κορέα, είχε 80.870 εισιτήρια στην Σεούλ και ήταν επίσης επιτυχία στην Ιαπωνία. Αυτό προσθέτει συνολικά τουλάχιστον 89.118.696 εισιτήρια που πωλήθηκαν σε υπερπόντια εδάφη. 

## Βιβλιογραφία

## Παραπομπές

## Εξωτερικοί σύνδεσμοι

* 

Κατηγορία:Ταινίες του 1960
Κατηγορία:Ταινίες γουέστερν
Κατηγορία:Αμερικανικές ταινίες της δεκαετίας 1960
Κατηγορία:Ταινίες Εθνικού Μητρώου Κινηματογράφου Ηνωμένων Πολιτειών Αμερικής
Κατηγορία:Ταινίες σε σκηνοθεσία Τζον Στάρτζες
Κατηγορία:Αγγλόφωνες ταινίες
Κατηγορία:Ταινίες γυρισμένες στο Τέξας
Κατηγορία:Ταινίες γυρισμένες στο Μεξικό
Κατηγορία:Ταινίες παραγωγής United Artists
Κατηγορία:Ταινίες τοποθετημένες στο Τέξας
Κατηγορία:Ταινίες τοποθετημένες στο Μεξικό